Na temelju članka 3. i članka 6. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10, 10/23), a u svezi članka 5. stavka 1. točke 2. i članka 7. točka d) Zakona o sprječavanju sukoba interesa (“Narodne novine” br. 143/21) te članka 30.Statuta Općine Brestovac („Službeni glasnik Općine Brestovac“ broj 3/2021) Općinsko vijeće Općine Brestovac na prijedlog općinskog načelnika Općine Brestovac, na 13. sjednici, održanoj dana 24.07. 2023. godine, donosi

O D L U K U

o plaći načelnika koji svoju dužnost obavlja profesionalno

 te naknadi za rad načelnika koji svoju dužnost obnaša bez zasnivanja radnog odnosa

i drugim materijalnim pravima općinskog načelnika Općine Brestovac

**Članak 1.**

Ovom Odlukom određuje se osnovica i koeficijent za obračun plaće općinskog načelnika koji svoju dužnost obavlja profesionalno, odnosno uz zasnivanje ranog odnosa,visina naknade za rad općinskog načelnika koji svoju dužnost obnaša bez zasnivanja radnog odnosa, te druga prava na naknadu stvarnih materijalnih troškova nastalih u svezi obnašanja dužnosti i na novčane primitke i potpore za vrijeme obnašanja dužnosti, koji ne predstavljaju dodatnu naknadu za obnašanje javne dužnosti čiji bi primitak predstavljao povredu zakona kojim se regulira sprječavanje sukoba interesa .

Izrazi u ovoj Odluci koji imaju rodno značenje odnose se jednako na muški i ženski rod.

**Članak 2.**

Plaću općinskog načelnika koji svoju dužnost obavlja profesionalno, odnosno uz zasnivanje radnog odnosa čini umnožak koeficijenta i osnovice za obračun plaće, uvećan za 0,5 % za svaku navršenu godinu radnog staža, ukupno najviše za 20 %.

**Članak 3.**

Naknada za rad općinskog načelnika koji svoju dužnost obnaša bez zasnivanja radnog odnosa iznosi 50% umnoška koeficijenta za obračun plaće općinskog načelnika koji dužnost obavlja profesionalno i osnovice za obračun plaće.

**Članak 4.**

Osnovica za obračun plaće općinskog načelnika iznosi 516,30 € bruto i jednaka je osnovici za obračun plaće državnih dužnosnika, prema propisima kojima se uređuju obveze i prava državnih dužnosnika, a koju donosi Vlada Republike Hrvatske.

U slučaju promjene osnovice za obračun plaće državnih dužnosnika primjenjuje se neposredno ta osnovica.

**Članak 5.**

Za obračun plaće općinskog načelnika utvrđuje se koeficijent 3,40.

**Članak 6.**

Za vrijeme obnašanja dužnosti Općinski načelnik ima pravo na naknadu materijalnih troškova nastalih u svezi s obnašanjem dužnosti i to:

- na naknadu troškova za službena putovanje u inozemstvo i tuzemstvo,

- na naknadu troškova prijevoza na posao i s posla mjesnim i/ili međumjesnim prijevozom,

-na naknadu za korištenje privatnog vozila u službene svrhe po prijeđenom kilometru u visini neoporezivog iznosa utvrđenog posebnim propisom,

- na paušalnu naknadu za podmirivanje troškova prehrane u visini neoporezivog iznosa utvrđenog posebnim propisom, mjesečno.

**Članak 7.**

Osim prava utvrđenih u članku 6. ove Odluke, za vrijeme obnašanja dužnosti Općinski načelnik ima pravo na:

- plaćene edukacije i usavršavanja koja traju kraće razdoblje čija je svrha stjecanje stručnih

 znanja i vještina povezanih s obnašanjem javne dužnosti,

- plaćenu premiju osiguranja za slučaj ozljede na radu,

- plaćeno putno osiguranje za službeno putovanje u inozemstvo.

**Članak 8.**

Općinski načelnik ima pravo korištenja službenog automobila.

Općinski načelnik koji ne koristi službeni automobil ima pravo na naknadu troškova prijevoza na posao i s posla.

Općinski načelnik ima pravo na korištenje službenog mobilnog uređaja i informatičke opreme u vlasništvu općine Brestovac sukladno posebnoj odluci kojom se uređuje korištenje mobilnih

uređaja i informatičke opreme.

**Članak 9.**

Za vrijeme obnašanja dužnosti Općinski načelnik ima pravo primiti pomoći i potpore koje se isplaćuju namjenski i jednokratno, kada nastupe okolnosti koje su povod za isplatu.

Pomoći i potpore iz stavka 1. ovog članka odnose se na:

1. potporu za novorođeno dijete u visini neoporezivog iznosa utvrđenog posebnim propisom,

2. potporu za slučaj smrti člana uže obitelji u visini neoporezivog iznosa utvrđenog posebnim propisom ,

3. potporu zbog invalidnosti dužnosnika utvrđenoj prema pospisima o mirovinskom osiguranju u visini neoporezivog iznosa utvrđenog posebnim propisom,

4. potporu u slučaju smrti dužnosnika koju prima obitelj u visini neoporezivog iznosa utvrđenog posebnim propisom,

5. potporu zbog neprekidnog bolovanja dužnosnika dužeg od 90 dana u visini neoporezivog iznosa utvrđenog posebnim propisom.

**Članak 10.**

Općinski načelnik ima pravo na otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, do visine neoporezivog iznosa sukladno odredbama Pravilnika o porezu na dohodak te na povećanje osnovice plaće za navršene godine radnog staža.

**Članak 11.**

Pojedinačna rješenja o visini plaće, naknadi plaće i o ostvarivanju drugih prava općinskog načelnika donosi pročelnik Jedinstvenog upravnog odjela Općine Brestovac.

Protiv rješenja iz stavka 1. ovog članka žalba nije dopuštena, ali se može pokrenuti upravni spor u roku od 30 dana od dana dostave tog rješenja.

**Članak 12.**

Sredstva za ostvarivanje prava određenih ovom Odlukom osiguravaju se u Proračunu Općine Brestovac.

**Članak 13.**

Plaća načelnika sukladno koeficijentu utvrđenim u članku 4. stavku 1. ove Odluke obračunati će se za mjesec kolovoz 2023. godine, a koja će biti isplaćena u rujnu 2023. godine.

**Članak 14.**

Danom stupanja na snagu ove Odluke prestaje važiti Odluka o plaći i drugim pravima dužnosnika Općine Brestovac („Službeni glasnik Općine Brestovac broj 4/2015).

**Članak 15.**

Ova Odluka stupa na snagu osmog dana od dana objave u „Službenom glasniku Općine Brestovac“.

KLASA:120-01/23-01/03

URBROJ:2177/02-01-23-1

Brestovac,24.07.2023.g.

 OPĆINSKO VIJEĆE OPĆINE BRESTOVAC

 PREDSJEDNIK OPĆINSKOG VIJEĆA

 Tomo Vrhovac